Zemītes pagasts

Zemītes pagasts ir viena no Tukuma novada administratīvajām teritorijām. Robežojas ar sava novada Zantes, Vānes, Kandavas, Jaunsātu, Irlavas un Viesātu pagastiem.

 Vēsture 
Mūsdienu Zemītes pagasta teritorijā vēsturiski atradās Grenču muiža (Gut Grenzhof/Grendsen, Grenči), Zemītes muiža (Gut Samiten, Zemīte).

1935. gadā Zemītes pagasta platība bija 90 km² ar 1348 iedzīvotajiem. 1945. gadā pagastā izveidoja Kukšu un Zemītes ciema padomes, bet pagastu 1949. gadā likvidēja. 1954. gadā Zemītes ciemam pievienoja likvidēto Kukšu ciemu. 1965. gadā pievienoja likvidēto Grenču ciemu, bet kolhoza "Zaļā zeme" teritoriju pievienoja Abavas ciemam. 1990. gadā ciemu reorganizēja par pagastu. 1997. gadā Zemītes pagastu pievienoja Kandavas lauku teritorijai, kuru 1999. gadā reorganizēja par Kandavas novadu. 2009. gadā, administratīvi teritoriālās reformas rezultātā, Zemītes pagasts tika izdalīts par atsevišķu administratīvo teritoriju novada ietvaros. Līdz ar 2021. gada administratīvi teritoriālā reformu Zemītes pagasts iekļauts Tukuma novadā.

 Daba 
Zemītes pagastu raksturo mežu un lauksaimniecības zemju mozaīka, kā arī nedaudz paugurains reljefs, īpaši izteikts Zemītes ciema apkaimē. Augstākais punkts pagastā sasniedz 126 metrus virs jūras līmeņa.

 Hidrogrāfija 
Caur pagasta teritoriju plūst upe Vēdzele, kas Zemītes centrā veido izteiktu paugurainu senleju. Zemītes pagastā sākas arī Abavas pieteka Roja, kas tek caur Grenčiem. Lielākās ūdenstilpnes pagastā ir Plikšķu un Zivju dīķi, kā arī Zemītes dzirnezers.

 Iedzīvotāji 

 Iedzīvotāju skaita izmaiņas 
Esošajās robežās, pēc CSP un OSP datiem.OSP

 Apdzīvotās vietas 
Lielākās apdzīvotās vietas ir Zemīte (pagasta centrs), Grenči, Klāvciems, Laukmuiža.

 Saimniecība 
Pagastā ir daudzas zemnieku saimniecības. Galvenā nodarbošanās graudkopība, lopkopība, piensaimniecība, biškopība. Pagastā atrodas vairāki Latvijas Valsts Mežu meži, kā arī vairāki vietējie uzņēmumi. Viens no tiem ir Tēviņu mājas vīns, kas gatavo mājas vīnu.

 Transports 
Pagasta teritoriju šķērso valsts reģionālie autoceļi P121 (Tukums — Zemīte — Kuldīga) un P109 (Kandava — Saldus). 2024. gada vasarā Zemītes pagastā atjaunoja P121 autoceļa 900 m posmu Zemītē, tostarp tiltu pār Vēdzeli. Tajā pašā laikā tika veikta arī tautā sauktās "Zantes ceļa" jeb P109 ceļa seguma atjaunošana, kur auto ceļa segumu atjaunoja no grants uz asfaltbetona segumu. Tā ceļa būvniecību gaidīja 45 gadus.

Tomēr P109 posms no Zemītes līdz Kandavai nav atjaunots jau 46 gadus, un vietējie iedzīvotāji vairākkārt ir pauduši neapmierinātību par tā slikto grants segumu. Atbildīgās iestādes norādījušas, ka ceļa rekonstrukcijas projekts ir izstrādāts, taču finansējums tam vēl nav piešķirts. Latvijas Valsts ceļi ir paziņojuši, ka seguma atjaunošana varētu notikt ne vēlāk kā 2027. gadā.

 Izglītība un kultūra 

 Kultūra 
Katru gadu jūlija mēnesī tiek atzīmēti Grenču ciema svētki, augusta nogalē — Zemītes pagasta svētki ar koncertu, teātra izrādi un sporta aktivitātēm. Aprīlī norisinās Vislatvijas “Lielā talka”- sakopj pagasta teritoriju. Svin 4. maiju — Latvijas Republikas Neatkarības atjaunošanas dienu, tiek sagatavota dobe “Pupu stādīšanai” un darba dienu noslēdz visi kopā pie balti klātā galda. Notiek vasaras Saulgriežu svētki brīvdabas estrādē, kurā aktīvi iesaistās pašdarbības kolektīvi. Atzīmē 11. novembrī Lāčplēša dienu, 18. novembrī svinīgs koncerts “Latvijai dzimšanas diena”.

 Atsauces 

Kategorija:Talsu apriņķis
Kategorija:Kurzeme
Kategorija:Tukuma novada pagasti